MT Il-Ġurnal Uffiċjali tal-Unjoni Ewropea C 209/28

Opinjoni tal-Kumitat Ekonomiku u Soċjali Ewropew dwar “Proposta għal Regolament tal-Parlament Ewropew u tal-Kunsill dwar qafas għall-irkupru u r-riżoluzzjoni ta’ kontropartijiet ċentrali u li jemenda r-Regolamenti (UE) Nru 1095/2010, (UE) Nru 648/2012, u (UE) 2015/2365”

[COM(2016) 856 final — 2016/0365 (COD)]

(2017/C 209/05)

Relatur: Antonio GARCÍA DEL RIEGO

Konsultazzjoni Il-Kunsill tal-Unjoni Ewropea, 7.2.2017 Parlament Ewropew, 13.2.2017 Bażi legali L-Artikoli 114 u 304 tat-Trattat dwar il-Funzjonament tal-Unjoni Ewropea Sezzjoni kompetenti Unjoni Ekonomika u Monetarja u Koeżjoni Ekonomika u Soċjali Adottata fis-sezzjoni 8.3.2017 Adottata fil-plenarja 29.3.2017 Sessjoni plenarja Nru 524 Riżultat tal-votazzjoni (favur/kontra/astensjonijiet) 226/2/2

1. Konklużjonijiet u rakkomandazzjonijiet

1.1. Il-Kumitat Ekonomiku u Soċjali Ewropew (KESE) jilqa’ l-“Qafas għall-irkupru u r-riżoluzzjoni ta’ kontropartijiet ċentrali” (1) propost, li għandu l-għan li jimxi lejn proċess ta’ rkupru u riżoluzzjoni definittiv u armonizzat għall-ikklirjar minn kontroparti ċentrali (CCP) fl-UE, u japprova kemm l-objettivi tiegħu kif ukoll l-approċċ.

1.2. Il-KESE jenfasizza li huwa ta’ importanza kbira li d-deċiżjoni eżistenti mill-G20 għal governanza globali tas-CCPs kif ukoll ir-rakkomandazzjonijiet speċifiċi mill-Kumitat Permanenti għall-Kooperazzjoni Superviżorja u Regolatorja tal-Bord għall-Istabilità Finanzjarja (FSB SRC), il-Grupp ta’ Tmexxija tar-Riżoluzzjoni tal-FSB (FSB ReSG), il-Kumitat dwar l-Infrastrutturi tal-Pagamenti u tas-Swieq (CPMI), l-Organizzazzjoni Internazzjonali tal-Kummissjonijiet tat-Titoli (IOSCO), u l-Kumitat ta’ Basel dwar is-Superviżjoni Bankarja (BCBS) jiġu implimentati f’leġislazzjoni armonizzata u vinkolanti li tiżgura kundizzjonijiet globali ekwi, sodi u sikuri.

1.3. Għalhekk, il-KESE jilqa’ l-flessibilità biex ir-regolament propost jiġi adattat għall-evoluzzjoni futura ta’ kunsens internazzjonali dwar ir-regolamentazzjoni tas-CCPs, jiġifieri rakkomandazzjonijiet mill-Bord għall-Istabilità Finanzjarja (FSB) (2).

1.4. Fil-fehma tal-KESE, hija ta’; importanza kbira t-trasformazzjoni tas-sistema attwali ta’ soluzzjonijiet ta’ CCPs individwali bbażati fuq rakkomandazzjonijiet internazzjonali u awtoritajiet superviżorji nazzjonali f’regolament definittiv dwar l-irkupru u r-riżoluzzjoni li huwa ċar, konsistenti, robust u komprensiv, kif ukoll proporzjonat u validu għall-futur fil-kuntest ta’ leġislazzjoni oħra bħad-Direttiva dwar l-Irkupru u r-Riżoluzzjoni tal-Banek (BRRD).

1.4.1. F’dan il-kuntest, il-KESE huwa tal-opinjoni li Awtorità Superviżorja Unika tas-CCP u Awtorità ta’ Riżoluzzjoni Unika jpoġġuhom f’qagħda aħjar biex jiġbru flimkien il-ħiliet esperti u d-data kif ukoll biex jiżguraw li r-regolament il-ġdid jiġi implimentat mis-CCPs b’mod standardizzat madwar l-Ewropa, u b’hekk tiġi eliminata l-frammentazzjoni attwali ta’ superviżuri nazzjonali differenti bi kriterji u għodod superviżorji kemmxejn differenti.

1.5. Fid-dawl tar-rwol ċentrali tal-Bank Ċentrali Ewropew (BĊE) fil-Mekkaniżmu Superviżorju Uniku (MSU) għas-settur bankarju, il-kompetenza eżistenti tiegħu biex jiżgura sistemi ta’ kklirjar, pagament u saldu effiċjenti u sodi (3) kif ukoll ir-rwol tiegħu biex jipprovdi lis-CCPs b’aċċess għall-flus tal-bank ċentrali, il-KESE jirrakkomanda bis-sħiħ li jitqies l-użu jew l-estensjoni tal-mandat tal-BĊE biex ikun kemm is-superviżur ċentrali Ewropew tas-CCPs taħt l-umbrella tal-MSU kif ukoll l-awtorità ċentrali ta’ riżoluzzjoni taħt l-umbrella tal-BĊE/Eurosistema.

1.6. Il-KESE jqis li għandhom jiġu preskritti għodod ta’ monitoraġġ addizzjonali għall-awtoritajiet superviżorji f’dan il-qasam, biex jippermettu stampa komprensiva tal-pożizzjoni ta’ riskju ta’ membri tal-ikklirjar individwali fost CCPs multipli (inklużi CCPs ta’ pajjiż terz) u ta’ CCPs fi swieq, li jfasslu effetti domino potenzjali fuq pożizzjonijiet fost is-CCPs. Is-superviżuri jew preferibbilment superviżur ċentrali jenħtieġ li jingħataw is-setgħa li jwettqu t-testijiet tal-istress olistiċi tagħhom stess, u jifhmu l-pożizzjoni ta’ riskju u l-assi ta’ mitigazzjoni ta’ riskju tas-CCPs rilevanti fuq bażi trimestrali, ta’ kull xahar jew ta’ kuljum, kif meħtieġ mis-sitwazzjoni, dan flimkien mat-test annwali tal-istress tas-CCPs li jsir mill-EMSA skont ir-Regolament dwar l-Infrastruttura tas-Suq Ewropew (EMIR).

1.7. Filwaqt li l-KESE jassumi li se jkun hemm sekwenza naturali, l-ewwel fir-riżoluzzjoni ta’ membru tal-ikklirjar individwali wieħed jew aktar skont il-BRRD u mbagħad – jekk ikun meħtieġ – l-irkupru u r-riżoluzzjoni ta’ CCP waħda jew aktar, jenħtieġ li jiġi ċċarat li hemm xenarji fejn il-prijorità jenħtieġ li tingħata lill-irkupru ta’ CCP waħda jew aktar fuq l-irkupru ta’ bank wieħed jew aktar, li huma l-membri tal-ikklirjar ewlenin ta’ dawn is-CCPs.

1.8. Il-KESE jitlob li l-pjani ta’ rkupru tas-CCPs jenħtieġ li jispeċifikaw l-għodod u l-miżuri li se jitqiesu biex iqabblu mill-ġdid il-portafoll tas-CCPs, peress li din il-proposta lanqas ma tiddetermina liema għażliet speċifiċi jenħtieġ li jinkludu jew jeskludu l-pjani ta’ rkupru.

1.9. Fl-opinjoni tal-Kumitat, jenħtieġ li tingħata attenzjoni mill-qrib lil kif il-kontropartijiet mhux finanzjarji (NFC) u l-assi segregati tal-klijenti ta’ parteċipanti tal-ikklirjar indiretti, jistgħu jintlaqtu, fil-każ tal-użu ta’ pożizzjoni u għodod tal-allokazzjoni tat-telf, jiġifieri fil-każ ta’ terminazzjoni ta’ kuntratti u t-tnaqqis tal-valur ta’ kwalunkwe gwadann pagabbli mis-CCP lill-membri tal-ikklirjar mhux inadempjenti. Bl-istess mod, il-Kumitat jilqa’ l-fatt li l-proposta attwali ma tinkludix “haircutting tal-marġni inizjali”, għaliex dan ma jkunx għodda xierqa ta’ rkupru u riżoluzzjoni, u lanqas “haircutting tal-gwadanji tal-marġni ta’ varjazzjoni”, għaliex pożizzjonijiet iħħeġġjati se jkunu mistennija.

1.10. Fl-opinjoni tal-KESE, kwalunkwe għażla msemmija b’mod espliċitu ta’ salvataġġ ta’ CCPs bil-flus tal-kontribwenti jeħtieġ li titneħħa mil-leġislazzjoni proposta, u speċjalment eskluża għal CCPs ta’ pajjiż terz. L-għażla ta’ appoġġ pubbliku straordinarju għandha tiġi proposta mill-awtoritajiet rispettivi meta titqies adatta u għaldaqstant tibqa’ ta’ natura straordinarja. L-għażla inkluża attwalment ta’ appoġġ pubbliku straordinarju taħt ċerti kundizzjonijiet tista’ toħloq sitwazzjoni ta’ periklu morali. Dan jagħmel ukoll l-implimentazzjoni ta’ Awtorità Superviżorja Unika u Awtorità ta’ Riżoluzzjoni Unika politikament aktar aċċettabbli minn perspettiva nazzjonali.

1.10.1. F’dan il-kuntest, il-KESE jitlob li għall-ġejjieni l-istess standards vinkolanti jew simili għandhom jintalbu wkoll mis-CCPs awtorizzati skont ir-Regolament dwar l-Infrastruttura tas-Suq Ewropew (EMIR) (4) skont deċiżjoni ta’ “ekwivalenza” bħala organizzazzjonijiet tal-ikklirjar ta’ pajjiżi terzi (CCPs ta’ pajjiż terz).

1.11. Il-KESE jipproponi li s-setgħa tal-awtorità ta’ riżoluzzjoni li tittermina ċerti kuntratti jew il-kuntratti kollha fir-rigward tas-servizzi tal-ikklirjar ta’ CCP jenħtieġ li tintuża b’mod restrittiv ħafna fejn CCP tappoġġja swieq spot u tkun qed tikklirja prodotti ta’ flus.

1.12. Il-KESE jemmen li s-sospensjoni tal-obbligu tal-ikklirjar fir-riżoluzzjoni ta’ CCP unika jeħtieġ li tiġi applikata bil-kunsiderazzjoni tal-impatti potenzjali fuq CCPs oħrajn li huma awtorizzati biex jipprovdu servizzi tal-ikklirjar fl-istess klassi ta’ assi.

2. Sfond

2.1. Kemm id-Direttiva dwar l-Irkupru u r-Riżoluzzjoni tal-Banek (BRRD) tal-Unjoni Ewropea kif ukoll id-Dodd-Frank Act tal-Istati Uniti jirrikjedu li banek sistemikament importanti jkollhom fis-seħħ “pjan ta’ rkupru u riżoluzzjoni” li jippermetti stralċ ordnat f’każ ta’ kriżi b’kontaġju limitat fuq is-swieq finanzjarji usa’. Bl-ikklirjar ċentrali obbligatorju wara l-EMIR u d-Dodd-Frank, is-CCPs saru dejjem iżjed importanti għas-sikurezza u s-solidità globali tas-sistema finanzjarja. Għalhekk, minbarra l-iżgurar tar-reżiljenza tas-CCPs, huwa meħtieġ ippjanar robust għall-irkupru u r-riżoluzzjoni biex jiġi żgurat li dipendenza akbar fuq l-ikklirjar ċentrali ma tirriżultax f’kategorija ġdida ta’ entità li hija “kbira wisq biex tfalli”.

2.1.1. Għalkemm il-falliment ta’ CCP huwa statistikament improbabbli, minħabba l-mudell kummerċjali speċifiku tagħha u l-fokus tagħha fuq il-ġestjoni tar-riskju, hija tista’, minħabba r-rwol ċentrali tagħha fis-suq bħala istituzzjoni finanzjarja sistemikament importanti (SIFI), tikkawża kontaġju mifrux fis-sistema finanzjarja, u toħloq effett domino fuq il-membri tal-ikklirjar u fuq is-swieq li tappoġġja. Dan huwa avveniment bi probabbiltà baxxa u b’impatt kbir.

2.2. Is-CCPs għandhom rwol ewlieni fis-sistema finanzjarja billi jimmaniġġjaw netwerk kumpless ta’ relazzjonijiet tar-riskju tal-kontroparti. Huma jagħmlu dan, essenzjalment, billi (i) jidħlu bejn il-partijiet għal kuntratti nnegozjati f’suq finanzjarju wieħed jew aktar (regolat jew “Barra l-Borża” (OTC)) u (ii) jipproteġu lilhom infushom kontra inadempjenzi mill-utenti tagħhom billi jiġbru marġnijiet adegwati u kollateral kemm mingħand ix-xerrej kif ukoll mingħand il-bejjiegħ, u jimplimentaw arranġamenti tal-kondiviżjoni tat-telf (l-hekk imsejħa kaskati tal-inadempjenza biex jintużaw f’każijiet estremi, fejn marġnijiet individwali jirriżultaw li huma insuffiċjenti) (5).

2.3. Parteċipant f’CCP igawdi minn tnaqqis fir-riskji meta mqabbel mal-ikklirjar bilaterali għaliex huwa jew hija jibbenefikaw minn netting multilaterali, kollateralizzazzjoni adegwata u mutwalizzazzjoni tat-telf. L-obbligi netti tal-parteċipanti fis-CCPs (pożizzjonijiet twal u qosra) għal prodotti uniċi, li jiddeterminaw bilanċ multilaterali uniku għal kull prodott/parteċipant, irrispettivament mill-identità tal-kontroparti qabel in-novazzjoni. Meta l-prodotti jkunu korrelatati b’mod sinifikanti, is-CCPs jistgħu jiddeterminaw il-marġnijiet tal-parteċipanti fuq il-prodotti (proviżjonament ta’ marġni għall-portafoll), u jippermettulhom jinnewtralizzaw ir-riskju billi jżommu pożizzjonijiet fuq prodotti korrelatati.

2.4. Sabiex jiġu realizzati bis-sħiħ il-benefiċċji tas-CCPs, is-CCPs jeħtiġilhom 1) jimmaniġġjaw ir-riskju tagħhom b’mod effettiv u jkollhom riżorsi finanzjarji adegwati disponibbli u 2) jkunu soġġetti għal sorveljanza regolatorja b’saħħitha u rekwiżiti superviżorji. L-ewwel, is-CCPs jeħtiġilhom ikunu reżiljenti biżżejjed fis-sens li r-riżorsi finanzjarji tagħhom (inkluż ir-rekwiżiti tal-marġni, il-fondi tal-inadempjenza prefinanzjati u riżorsi ta’ likwidità) jippermettulhom jifilħu għall-fallimenti tal-membri tal-ikklirjar u għal avvenimenti ta’ stress oħra bi probabbiltà għolja ħafna. It-tieni, is-CCPs irid ikollhom pjani ta’ rkupru li jippermettulhom jallokaw telf eċċessiv u jiġġeneraw likwidità addizzjonali mingħajr ma jqiegħdu piż eċċessiv fuq il-membri tal-ikklirjar u istituzzjonijiet finanzjarji oħra, li ħafna minnhom aktarx li jkunu sistemikament importanti huma stess. Finalment, irid ikun hemm fis-seħħ pjani ta’ riżoluzzjoni tas-CCP kredibbli.

2.5. Fl-2009, il-mexxejja tal-G20 impenjaw ruħhom li jiżguraw li l-kuntratti tad-derivattivi OTC standardizzati kollha jkunu kklirjati mis-CCPs. Aktar użu ta’ kklirjar ċentrali ta’ derivattivi għandu l-għan li jsaħħaħ l-istabilità finanzjarja billi: — jiżdied in-netting multilaterali; — il-parteċipanti fis-suq tad-derivattivi jintalbu jħabbru ammonti adegwati ta’ varjazzjoni u marġni inizjali; — tingħata għajnuna għall-ġestjoni tal-inadempjenza ta’ parteċipanti kbar fis-suq tad-derivattivi; — tiżdied it-trasparenza fis-suq tad-derivattivi u tingħata għajnuna biex jiġu ssimplifikati n-netwerks tranżazzjonali (6).

2.6. Fil-livell internazzjonali, sa mill-2014, il-Kumitat dwar l-Infrastrutturi tal-Pagamenti u tas-Swieq (CPMI) flimkien mal-Organizzazzjoni Internazzjonali tal-Kummissjonijiet tat-Titoli (IOSCO) u l-Bord għall-Istabilità Finanzjarja (FSB) diġà ħarġu gwida dwar l-irkupru u r-riżoluzzjoni ta’ infrastrutturi tas-suq finanzjarju (FMIs), inkluż is-CCPs. Barra minn hekk, l-irkupru u r-riżoluzzjoni ta’ CCPs huma prijoritajiet importanti tal-pjani ta’ ħidma internazzjonali li għaddejjin bħalissa stabbiliti fl-2015.

2.7. Fil-livell tal-UE, il-Kummissjoni Ewropea ħarġet proposta (7) – ibbażata fuq ix-xogħol imsemmi hawn fuq li sar fil-livell internazzjonali – għal reġim leġislattiv dwar ir-riżoluzzjoni u l-irkupru ta’ CCPs, li huwa l-fokus ta’ din l-opinjoni.

3. Osservazzjonijiet u kummenti

3.1. Ir-Regolament propost

3.1.1. Il-KESE jinnota li r-rekwiżiti regolatorji għas-CCPs huma aktar b’saħħithom illum minn qabel il-kriżi. Il-Prinċipji tas-CPMI-IOSCO għall-Infrastrutturi tas-Suq Finanzjarju (PFMI) jipprovdu qafas komprensiv għar-reżiljenza u l-irkupru ta’ CCPs.

3.1.2. Il-KESE jfaħħar ix-xogħol sinifikanti li s-CPMI u l-IOSCO wettqu biex jindirizzaw ir-reżiljenza u l-irkupru ta’ CCPs fil-livell internazzjonali.

3.1.3. Il-Kumitat għalhekk jixtieq jara mekkaniżmu fir-regolament propost li jippermetti l-adattament flessibbli għall-evoluzzjoni futura ta’ kunsens internazzjonali dwar ir-regolamentazzjoni tas-CCPs, jiġifieri rakkomandazzjonijiet mill-Bord għall-Istabilità Finanzjarja (FSB).

3.1.4. Konsegwentement, il-Kumitat japprova r-regolament propost, li fih l-istandards internazzjonali – attwalment implimentati xi ftit differenti mis-CCPs skont l-ambjent legali u regolatorju – huma inkorporati f’sett standardizzat wieħed ta’ obbligi armonizzati u eteroġeni skont id-dritt tal-Unjoni.

3.1.5. Il-KESE jinnota l-importanza li jittieħed approċċ olistiku biex tiġi emendata leġislazzjoni relatata oħra, jiġifieri d-Direttiva dwar l-Irkupru u r-Riżoluzzjoni tal-Banek (BRRD) u jiġi żgurat li l-għodod moratorji (l-Artikolu 5 u l-Artikolu 10 tal-BRRD) u mekkaniżmi oħra jkomplu jeskludu l-obbligi ta’ pagament u ta’ twettiq għal ċerti sistemi ta’ pagament, CCPs, Depożitorji Ċentrali tat-Titoli (CSDs) u banek ċentrali sabiex ma jiżbilanċjawx il-portafolli u l-kollateral miżmuma minn jew trasferiti lil CCPs.

3.1.6. F’dan il-kuntest, il-KESE jassumi li se jkun hemm sekwenza naturali, l-ewwel fir-riżoluzzjoni ta’ membru tal-ikklirjar individwali wieħed jew aktar skont il-BRRD u mbagħad – jekk ikun meħtieġ – l-irkupru u r-riżoluzzjoni ta’ CCP waħda jew aktar, li tagħhom dawn il-membri tal-ikklirjar kienu klijenti ewlenin. Jista’ jkun hemm xenarji fejn il-prijorità jenħtieġ li tingħata lill-irkupru ta’ CCP waħda jew aktar fuq l-irkupru ta’ bank wieħed jew aktar, li huma l-Membri tal-Ikklirjar ewlenin ta’ dawn is-CCPs.

3.1.6.1. Skont il-prinċipji stabbiliti mis-CPSS u l-IOSCO, ir-riżorsi ta’ inadempjenza għal CCPs sistemikament importanti jenħtieġ li, bħala minimu, jkunu ta’ daqs li jkun jiflaħ l-inadempjenza taż-żewġ membri tal-ikklirjar li potenzjalment se jikkawżaw l-akbar skopertura ta’ kreditu aggregat għas-CCP f’kundizzjonijiet estremi iżda plawżibbli (l-hekk imsejħa “Cover 2”). Jekk il-membri tal-ikklirjar li jaqbżu l-iskopertura fis-sens ta’ Cover 2 vis-à-vis CCP waħda jew aktar kienu qed ifallu u ġew ipproċessati skont il-BRRD, l-implikazzjoni għas-CCPs u l-membri tal-ikklirjar l-oħrajn mingħajr ebda inadempjenza jeħtieġ li titqies fid-deċiżjonijiet kollha li għandhom x’jaqsmu mal-Clearers Ġenerali f’diffikultà skont il-BRRD.

3.1.6.2. Potenzjalment is-CCP jeħtieġ li tiġi stabilizzata u appoġġjata skont din il-leġislazzjoni proposta, qabel ma l-proċess tal-BRRD jkun jista’ jiġi applikat għal dawn il-membri tal-ikklirjar f’diffikultà. Barra minn hekk, jista’ jkun hemm xenarji fejn membri tal-ikklirjar mingħajr ebda inadempjenza jistgħu jitpoġġew f’inadempjenza permezz tal-applikazzjoni ta’ għodod definiti fil-leġislazzjoni proposta u mbagħad isiru soġġetti għall-BRRD. Madankollu, jekk dan għen biex jistabbilizza s-CCP, li tagħti servizz lil membri tal-ikklirjar multipli, l-istabbilizzazzjoni tas-CCP jenħtieġ li tieħu prijorità fuq l-istabbilizzazzjoni tal-membru tal-ikklirjar individwali.

3.2. Il-miżuri straordinarji fl-interess pubbliku jeħtieġ li jkunu proporzjonati u jevitaw rikors għall-fondi pubbliċi

3.2.1. Il-Kumitat jindika li r-regolament propost huwa mmirat lejn sitwazzjonijiet tas-suq li huma estremi u eċċezzjonali; madankollu, huwa tal-akbar importanza li r-reġim tal-irkupru u r-riżoluzzjoni jenħtieġ li jippermetti għall-kontinwità tas-servizzi kritiċi tas-CCPs mingħajr rikors għall-fondi pubbliċi jew kwalunkwe forma ta’ appoġġ ta’ solvenza pubblika jew kwalunkwe forma oħra ta’ stabbilizzazzjoni finanzjarja tal-gvern, appoġġ tal-ekwità pubblika jew sjieda pubblika temporanja. L-għażla attwalment inkluża b’mod espliċitu ta’ appoġġ finanzjarju pubbliku straordinarju taħt ċerti kundizzjonijiet għandha titneħħa sabiex jiġi evitat il-ħolqien ta’ sitwazzjoni ta’ periklu morali, għaliex tinċentiva b’mod ħażin lill-parteċipanti tal-ikklirjar biex ma jikkontribwixxux għall-irkupru u r-riżoluzzjoni ta’ CCP fi stadju bikri, u biex jistennew u jaraw jekk u sa fejn se jiġi pprovdut l-appoġġ pubbliku straordinarju, biex b’hekk volontarjament jaċċettaw jew anke jipprovokaw effett konsegwenzjali fl-isfera pubblika.

3.2.2. Billi x-xenarji speċifiċi li fihom ir-reġim tal-irkupru u r-riżoluzzjoni jiġi applikat ma jistgħux jiġu previsti b’mod preċiż, is-CCPs jenħtieġ li jżommu l-flessibilità fl-iddisinjar u fl-implimentazzjoni tal-għodod tal-irkupru sabiex ikunu jistgħu jimmaniġġjaw sitwazzjonijiet ta’ inadempjenza differenti. Wisq preskrittività tista’ twassal għal riġidità ineffiċjenti. Bħala l-ewwel pass, is-CCPs jenħtieġ għalhekk li jitħallew jipproċessaw il-proċess ta’ mmaniġġjar tal-inadempjenza u eventwalment jimplimentaw il-pjan ta’ rkupru tagħhom qabel ma jintervjenu l-awtoritajiet tar-riżoluzzjoni, sakemm ma jkunx hemm evidenza li l-pjan ta’ rkupru aktarx li jfalli jew jikkomprometti l-istabbilità finanzjarja.

3.3. Trattament differenti ta’ kontropartijiet mhux finanzjarji (NFCs) u kontijiet tal-klijenti segregati

3.3.1. Ir-Regolament dwar l-Infrastruttura tas-Suq Ewropew (EMIR) jistabbilixxi obbligi u rekwiżiti applikabbli kemm għall-kontropartijiet finanzjarji (FCs) kif ukoll għall-kontropartijiet mhux finanzjarji (NFCs) li jidħlu f’kuntratti tad-derivattivi. L-FCs jinkludu banek, assiguraturi, maniġers ta’ investiment, fondi ta’ pensjoni, Impriżi ta’ Investiment Kollettiv f’Titoli Trasferibbli (UCITS) u AIFs filwaqt li l-NFCs jinkludu NFC+ (entitajiet b’pożizzjonijiet ta’ derivattivi nozzjonali gross fuq perjodu ta’ żmien ta’ 30 jum ta’ mill-inqas EUR 1 biljun għal derivattivi ta’ kreditu u ta’ ekwità u/jew EUR 3 biljun għal swaps tar-rati tal-imgħax, munita, komodità, u strumenti oħrajn) u NFC. Barra minn hekk, hemm entitajiet ta’ pajjiżi terzi (TCE) li jistgħu jkunu soġġetti b’mod indirett għall-EMIR meta jidħlu fi tranżazzjonijiet ma’ kontropartijiet tal-UE.

3.3.1.1. L-obbligu tal-ikklirjar tal-EMIR se japplika jekk il-kuntratt tad-derivattivi OTC ikun bejn żewġ FCs, FC u NFC+, jew żewġ NFC+s, jew FC/NFC+ u TCE li tkun soġġetta għall-ikklirjar li kieku kienet stabbilita fl-UE. L-eżenzjonijiet għar-rekwiżiti se jintemmu fl-2017.

3.3.2. Meta jkunu skadew l-eżenzjonijiet kollha, l-NFCs ta’ ċertu daqs bħala parteċipanti diretti jew indiretti ta’ CCP se jiġu affettwati mir-Regolament dwar l-Irkupru u r-Riżoluzzjoni minħabba l-obbligu li jiġu kklirjati ċentralment ċerti klassijiet ta’ kuntratti tad-derivattivi OTC (8). B’hekk l-NFCs u l-klijenti ta’ fondi ta’ pensjoni jistgħu jiddaħħlu f’obbligazzjonijiet mhux intenzjonati minħabba l-kombinazzjoni ta’ dan ir-regolament u tal-obbligu tal-ikklirjar, biex tinħoloq rabta aktar mill-qrib bejn l-ekonomija reali/il-maniġers tal-assi u l-Istituzzjonijiet Finanzjarji Sistemiċi Importanti (SIFIs).

3.3.3. Il-KESE għalhekk jitlob lill-Kummissjoni tqis approċċ differenti għat-trattament ta’ NFCs – b’mod speċjali dawk il-kumpaniji produtturi li jiħħeġġjaw skopertura fiżika fl-ekonomija reali – fil-qafas propost tal-irkupru u r-riżoluzzjoni f’każijiet fejn l-awtoritajiet pubbliċi huma mġiegħla jieħdu miżuri straordinarji fl-interess pubbliku, li potenzjalment jegħlbu d-drittijiet normali tal-proprjetà u jallokaw it-telf fuq partijiet ikkonċernati speċifiċi, u jżommu l-pagamenti tal-qligħ mis-CCP għall-NFCs bħala l-aħħar miżura.

3.3.4. Il-fondi ta’ (pensjoni) u entitajiet oħra li jimmaniġġjaw il-flus għal investituri żgħar u li jinvestu fis-swieq kapitali se jkollhom iżommu pożizzjonijiet f’CCPs b’mod dirett jew indirett permezz tal-membri tal-ikklirjar. Dawn l-entitajiet huma soġġetti għal sorveljanza nazzjonali u restrizzjonijiet stretti għall-investimenti tagħhom biex jiżguraw li ma jesponux klijenti aħħarin għal riskji żejda. Barra minn hekk ir-regolaturi nazzjonali jew l-obbligi fiduċjarji jġiegħluhom iżommu pożizzjonijiet ta’ klijenti b’mod indirett fil-kontijiet tal-klijenti u jenħtieġ li jkunu segregati. Permezz tal-EMIR l-għażla li b’mod speċjali jiġu mħarsal-assi ta’ parteċipanti tal-ikklirjar indiretti nħolqot bl-introduzzjoni tas-segregazzjoni tal-assi tal-klijenti u l-portabbiltà.

3.3.5. Minħabba dan ir-regolament estensiv, l-investituri f’tali fondi (ta’ pensjoni) għandhom l-impressjoni li hemm protezzjoni speċjali tal-assi tagħhom kemm mil-leġislazzjoni nazzjonali kif ukoll minn dik Ewropea. Madankollu, il-leġislazzjoni proposta tagħmilha possibbli li jingħelbu d-drittijiet normali tal-proprjetà u li jiġi allokat it-telf fuq partijiet ikkonċernati speċifiċi kif ukoll li jinżamm il-pagament tal-qligħ mis-CCP, li għandu wkoll impatt fuq il-kontijiet tal-klijenti u l-kontijiet tal-klijenti segregati. Il-KESE jitlob lill-Kummissjoni tiżgura li l-possibbiltà li jingħelbu d-drittijiet normali tal-proprjetà (terminazzjoni ta’ kuntratti/allokazzjoni tat-telf/żamma tal-qligħ) ma tkunx tapplika għal kontijiet tal-klijenti (segregati).

3.4. Tranżizzjoni u ekwivalenza ta’ pajjiż terz

3.4.1. Il-KESE jħeġġeġ lill-Kummissjoni tiżgura li t-tranżizzjoni għal sistema armonizzata tkun sorveljata b’mod xieraq u sinkronizzata mar-rekwiżiti għal CCPs ta’ pajjiż terz, biex jiġi evitat il-potenzjal għal arbitraġġ regolatorju u żvantaġġ kompetittiv għas-CCPs tal-UE billi s-CCPs ta’ pajjiż terz jitħallew joffru servizzi fuq bażi anqas sigura u għalhekk bi spejjeż aktar baxxi.

3.4.2. Għall-pajjiżi kollha fejn il-Kummissjoni Ewropea tippjana li tadotta deċiżjoni dwar “l-ekwivalenza”, regoli u regolamenti ċari dwar l-irkupru u r-riżoluzzjoni jridu jkunu fattur importanti li għandu jiġi kkunsidrat. Għall-pajjiżi kollha fejn il-Kummissjoni Ewropea diġà adottat deċiżjoni dwar “l-ekwivalenza” (9) din id-deċiżjoni għandha tiġi riveduta fid-dawl tar-regoli u r-regolamenti dwar l-irkupru u r-riżoluzzjoni f’pajjiżi terzi, biex jiġi żgurat li reġimi ekwivalenti tal-irkupru u r-riżoluzzjoni tas-CCPs ikunu fis-seħħ għal CCPs ta’ pajjiżi terzi li joffru servizzi fis-suq uniku tal-UE u li deċiżjonijiet meħuda minn kulleġġi ta’ riżoluzzjoni Ewropej ikunu infurzabbli fl-ambjent legali tal-pajjiż terz. Bħala rekwiżit minimu għandhom ikunu meħtieġa ftehimiet ta’ skambju ta’ informazzjoni rigward ir-riskju sistemiku mar-regolatur tas-CCP ta’ Pajjiż Terz u mas-superviżur(i) u l-awtorità ta’ riżoluzzjoni tas-CCP fl-UE u l-parteċipazzjoni ta’ dawn ir-regolaturi fl-hekk imsejħa “Gruppi għall-Ġestjoni ta’ Kriżi”.

3.4.3. Taħt l-EMIR, il-Kummissjoni Ewropea tista’ titlob lill-Awtorità Ewropea tat-Titoli u s-Swieq (ESMA) biex tipprovdi parir tekniku dwar l-ekwivalenza ta’ xi ġurisdizzjonijiet mhux tal-UE li jospitaw swieq tad-derivattivi ewlenin jew CCPs, li jkunu applikaw għar-rikonoxximent (10).

3.4.4. Għall-ġejjieni, il-KESE jitlob li l-punti ewlenin li se jiġu vvalutati mill-ESMA għandhom jinkludu l-leġislazzjoni dwar l-irkupru u r-riżoluzzjoni ta’ dawn il-pajjiżi terzi, sabiex jiżguraw kundizzjonijiet ekwi u biex jevitaw arbitraġġ regolatorju li jwassal għal riskji żejda għall-parteċipanti fis-suq uniku tal-UE u, potenzjalment, għall-kontribwenti tal-UE minħabba s-servizzi pprovduti mis-CCPs ta’ pajjiż terz. Huwa kruċjali li jkollna kundizzjonijiet ekwi fuq livell internazzjonali u li jiġi llimitat l-esponiment tal-kontribwenti tal-UE għal riskji maniġġabbli fl-UE.

3.5. Superviżur Uniku Ewropew u Awtorità ta’ Riżoluzzjoni Ewropea Unika

3.5.1. Fil-fehma tal-KESE, l-UE u l-Istati Membri individwali jeħtieġ li jsaħħu l-kapaċità tal-korpi superviżorji tagħhom biex jifhmu r-riskji tas-CCP u l-ġestjoni tar-riskju fil-livelli kollha, f’termini tar-riżorsi umani, finanzjarji u tekniċi. Il-KESE jħoss li s-superviżuri llum jiddependu wisq fuq il-ħila esperta fl-organizzazzjonijiet sovranazzjonali u fis-CCPs infushom. Din id-dipendenza fuq il-ħila esperta tista’ tkun partikolarment riskjuża jekk is-superviżuri jeħtieġ li jieħdu kontroll ta’ CCP f’diffikultà fi żmien qasir, jiġifieri jekk il-maniġment superjuri jew il-bord ta’ CCP ikunu tneħħew u sussegwentement ġew sostitwiti jew jekk ikunu ġew eżerċitati s-setgħat ta’ riżoluzzjoni.

3.5.2. Il-KESE huwa tal-opinjoni li superviżur u Awtorità ta’ Riżoluzzjoni Unika tas-CCPS tqiegħed lis-superviżuri f’qagħda aħjar biex jiġbru flimkien il-ħiliet esperti u d-dejta kif ukoll biex jiżguraw li r-regolament il-ġdid jiġi implimentat mis-CCPs b’mod standardizzat madwar l-Ewropa, b’tali mod li r-riskju ta’ evażjoni jew arbitraġġ regolatorju jkun jista’ jiġi eliminat. Barra minn hekk, il-frammentazzjoni attwali ta’ sorveljanza tas-CCPs se tiġi ssostitwita. Illum ir-regolamentazzjoni ssegwi l-approċċ ta’ superviżjoni nazzjonali kif stabbilit mill-EMIR, li joħloq kulleġġi madwar ir-regolaturi nazzjonali biex jissorveljaw lis-CCPs. Madankollu, il-KESE jemmen li f’xenarju ta’ stress estrem, fejn CCP wieħed jew ħafna jkunu f’periklu li jfallu, approċċ ċentralizzat jipprovdi effiċjenza massima, għaliex id-deċiżjonijiet ikollhom jittieħdu b’mod olistiku billi jitqiesu CCPs multipli, membri tal-ikklirjar, eċċ.

3.5.2.1. Il-KESE jħoss li r-regolamentazzjoni tas-CCPs magħżula fl-2012 taħt l-EMIR wasslet għal soluzzjoni ta’ frammentazzjoni għas-superviżjoni tas-CCPs (11), fejn il-banek ċentrali, ir-regolaturi tal-banek nazzjonali jew is-superviżuri tal-iskambju kellhom il-kompitu li jissorveljaw is-CCPs f’pajjiżi differenti. Din l-opinjoni ġiet affermata mill-ġdid mill-Evalwazzjoni bejn il-Pari tal-ESMA skont l-Artikolu 21 tal-EMIR “Attivitajiet superviżorji fuq ir-rekwiżiti tal-Marġni u tal-Kollateral tas-CCPs” ippubblikata fit-22 ta’ Diċembru 2016, fejn l-ESMA tiddikjara b’mod ċar li hemm il-ħtieġa li tissaħħaħ il-konverġenza superviżorja bejn is-superviżuri nazzjonali.

3.5.2.2. Ir-rapport – fl-iskop limitat tiegħu – diġà identifika numru ta’ oqsma fejn l-approċċi superviżorji jvarjaw bejn superviżuri nazzjonali u jinkludi rakkomandazzjonijiet biex tittejjeb il-konsistenza fil-prattiki superviżorji. Madwar kull regolatur nazzjonali, inħolqu kulleġġi – b’duplikazzjoni kbira ta’ parteċipanti għas-CCPs ewlenin – li jkollhom jaħdmu b’mod parallel fil-każ tal-falliment potenzjali ta’ CCPs multipli. Fid-dawl tal-iżviluppi matul dawn l-aħħar ftit snin, jeħtieġ li fl-2017, bis-swieq tad-Derivattivi OTC u elenkati dejjem iktar jersqu flimkien f’CCPs, jiġi kkunsidrat approċċ ċentralizzat ġdid.

3.5.3. Fid-dawl tar-rwol ċentrali tal-BĊE fil-Mekkaniżmu Superviżorju Uniku (MSU), il-KESE jipproponi li jqis l-estensjoni tal-mandat tal-BĊE biex jagħmlu s-superviżur Ewropew ċentrali tas-CCPs taħt il-qafas tal-MSU. Sabiex jiġi evitat kunflitt ta’ interess intern il-BĊE/l-Eurosistema nnifisha jenħtieġ li tassumi r-rwol ta’ awtorità ta’ riżoluzzjoni ċentrali. Dan ikun fattibbli jew taħt il-mandat eżistenti tiegħu jew b’estensjoni raġonevoli. Wieħed mill-kompiti ewlenin tal-BĊE huwa li “tiġi promossal-ħidma bla ostakoli ta’ sistemi ta’ ħlas.” (12). Ħafna mis-CCPs Ewropej huma rreġistrati bħala sistemi ta’ pagament biex jiksbu l-finalità tas-saldu (13). Barra minn hekk, xi CCPs ewlenin fiż-żona tal-euro (jiġifieri LCH SA u Eurex Clearing) huma liċenzjati u regolati bħala istituzzjoni ta’ kreditu.

3.5.4. Skont l-Artikolu 22 tal-Istatut tas-Sistema Ewropea ta’ Banek Ċentrali u tal-Bank Ċentrali Ewropew, il-BĊE jista’ jagħmel regolamenti, biex jiżgura li s-sistemi ta’ kklirjar u pagament fi ħdan l-Unjoni u ma’ pajjizi oħra jkunu effiċjenti u sodi. Għalhekk diġà qed jingħata rwol regolatorju rigward is-solidità tas-sistemi tal-ikklirjar. L-alternattiva tkun li jiġi stabbilit superviżur Ewropew ċentrali ġdid tas-CCPs, liema alternattiva tidher li tieħu aktar żmien u tqum aktar flus.

3.5.5. Superviżur ċentrali kemm għall-banek kif ukoll għas-CCPs taħt il-qafas tal-MSU jonora wkoll il-fatt li ħafna mill-banek sistematikament rilevanti huma membri ta’ numru kbir ta’ CCPs (eż. JPMorgan, li huwa membru ta’ 70 CCP madwar id-dinja (14)) u, għalhekk, l-inadempjenza ta’ wieħed minn dawk il-membri l-kbar tiskatta rkanti ta’ inadempjenza simultanji fis-CCPs li tagħhom il-bank f’inadempjenza huwa membru.

3.5.6. Prerekwiżit politiku wieħed għall-implimentazzjoni ta’ superviżur u awtorità ta’ riżoluzzjoni unika minn perspettiva nazzjonali huwa t-tneħħija diġà mitluba ta’ kwalunkwe salvataġġ ta’ CCPs bi flus il-kontribwent fil-forma ta’ appoġġ finanzjarju pubbliku straordinarju taħt ċerti kundizzjonijiet.

3.6. Sospensjoni fakultattiva tal-obbligu tal-ikklirjar fir-riżoluzzjoni

3.6.1. L-awtorità ta’ riżoluzzjoni tas-CCP jew l-awtorità kompetenti ta’ membru tal-ikklirjar tas-CCP f’riżoluzzjoni tista’ titlob lill-Kummissjoni biex b’mod temporanju tissospendi l-obbligu tal-ikklirjar stabbilit fl-Artikolu 4(1) tar-regolament propost għal klassijiet speċifiċi ta’ derivattivi OTC fejn ċerti kundizzjonijiet ikunu ġew issodisfati.

3.6.2. Madankollu huwa diffiċli li nikkonċepixxu kif, f’sitwazzjonijiet tas-suq ta’ stress kbir, membri żgħar tal-ikklirjar b’mod partikolari se jkunu jistgħu jimmaniġġjaw pożizzjonijiet mill-ġdid fi proċess bilaterali fi żmien qasir. Barra minn hekk, l-obbligu tal-ikklirjar huwa bbażat fuq klassijiet speċifiċi ta’ derivattivi OTC fis-CCPs kollha u mhux limitat għal CCP waħda. Konsegwentement is-sospensjoni tal-obbligu tal-ikklirjar potenzjalment se jkollu impatt fuq CCPs oħra, awtorizzati biex jipprovdu servizzi tal-ikklirjar fl-istess prodotti. Għandu jiġi żgurat li għal CCPs oħrajn is-sospensjoni tal-obbligu tal-ikklirjar hija fakultattiva. Barra minn hekk, dawn is-CCPs jista’ jkollhom arranġamenti ta’ marġinazzjoni inkroċjata għal dawn il-klassijiet ta’ derivattivi fis-seħħ u klassijiet ta’ derivattivi oħra, sabiex ir-ritorn għal suq bilaterali jkollu effetti sekondarji mhux intenzjonati.

3.6.3. Il-KESE għalhekk jemmen li s-sospensjoni tal-obbligu tal-ikklirjar fir-riżoluzzjoni hija għodda ta’ riżoluzzjoni li għandha tintuża mingħajr ma jkollha impatt fuq CCPs awtorizzati oħrajn biex jipprovdu servizzi tal-ikklirjar fl-istess klassi ta’ assi.

3.6.4. Finalment it-talba tar-regolatur nazzjonali jista’ potenzjalment ikollha impatt fl-Ewropa kollha, li għalhekk, fil-fehma tal-Kumitat, tipprovdi argument ieħor għal superviżur pan-Ewropew uniku tas-CCPs u awtorità ta’ riżoluzzjoni unika.

Brussell, id-29 ta’ Marzu 2017. Il-President tal-Kumitat Ekonomiku u Soċjali Ewropew Georges DASSIS

(1) COM(2016) 0856 final.

(2) Ara wkoll l-eżempju ta’ sostenn: “EBA and ESMA call to clarify margin requirements between CRR and EMIR”, 18.1.2017. Ir-rakkomandazzjonijiet inklużi fir-Rapport għandhom l-għan li jevitaw id-duplikazzjoni tar-rekwiżiti għal tranżazzjonijiet derivattivi u għalhekk jiġi evitat riskju regolatorju ikbar u aktar spejjeż għall-monitoraġġ mill-Awtoritajiet Kompetenti.

(3) Wieħed mill-kompiti bażiċi tal-Eurosistema huwa li tiġi promossal-ħidma bla ostakoli ta’ sistemi ta’ ħlas (l-Artikolu 127(2) tat-Trattat dwar il-Funzjonament tal-Unjoni Ewropea u l-Artikolu 3(1) tal-Istatut tas-Sistema Ewropea ta’ Banek Ċentrali u tal-Bank Ċentrali Ewropew). Il-bażi legali għall-kompetenza tal-Eurosistema fil-qasam tas-sistemi ta’ pagament u saldu tinsab fl-Artikolu 127(2) tat-Trattat dwar il-Funzjonament tal-Unjoni Ewropea. Skont l-Artikolu 22 tal-Istatut tas-Sistema Ewropea ta’ Banek Ċentrali u tal-Bank Ċentrali Ewropew, il-BĊE u l-banek ċentrali nazzjonali jistgħu jipprovdu faċilitajiet, u l-BĊE jista’ jagħmel regolamenti, biex jiżgura li s-sistemi ta’ kklirjar u pagament fi ħdan l-Unjoni u ma’ pajjizi oħra jkunu effiċjenti u sodi.

(4) Ir-Regolament (UE) Nru 648/2012 tal-Parlament Ewropew u tal-Kunsill tal-4 ta’ Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet.

(5) Bord Ewropew dwar ir-Riskju Sistemiku, “ESRB Report to the European Commission on the systemic risk implications of CCP interoperability arrangements”, Jannar 2016.

(6) Ara l-Presidenti tal-FSB SRC, FSB RESG, BCBS, CPMI u IOSCO, “2015 CCP Workplan”, April 2015.

(7) COM(2016) 0856 final.

(8) Skont l-Artikoli 5 u 6 tar-Regolament (UE) Nru 648/2012 tal-Parlament Ewropew u tal-Kunsill tal-4 ta' Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet.

(9) Għal lista sħiħa u attwali, ara: https://www.esma.europa.eu/regulation/post-trading/central-counterparties-ccps.

(10) Il-Kummissjoni hija mistennija tuża l-parir tekniku tal-ESMA biex tħejji atti ta’ implimentazzjoni possibbli skont l-Artikoli 25(6), 13(2) u 75(1) tal-EMIR li jikkonċernaw l-ekwivalenza bejn il-qafas legali u superviżorju tal-pajjiżi terzi (pajjiżi mhux tal-UE).

(11) Għal lista ta’ CCPs u regolaturi, jekk jogħġbok ara: https://www.esma.europa.eu/sites/default/files/library/ccps_authorised_under_emir.pdf

(12) Ara l-Artikolu 127(2) tat-Trattat dwar il-Funzjonament tal-Unjoni Ewropea u l-Artikolu 3.1 tal-Istatut tas-Sistema Ewropea ta’ Banek Ċentrali u tal-Bank Ċentrali Ewropew.

(13) Għal lista ta’ sistemi ta’ pagament, jekk jogħġbok ara: https://www.esma.europa.eu/sites/default/files/library/designated_payment_and_securities_settlement_systems.pdf

(14) Ara: Financial Times, JPMorgan tells clearers to build bigger buffers, 11 ta’ Settembru 2014 minn: Sam Fleming u Philip Stafford.